Papersnake/gushiwen huggingface dataset:
次韵陶节推问疾
项安世（宋代）

酒病诗狂失已多，之人未弃肯来过。
悔将虫篆疲锼刻，旋讲熊经学按摩。
容我力湔卢骆体，与君同赴闵颜科。
瑶琴一曲春风里，思绕龙门看洛河。
大梨诗
萧察（南北朝）

大谷常流称，南荒本足珍。绿叶已承露，紫实复含津。
廷对谢恩
缪蟾（宋代）

清朝赐第缀群英，器浅如何向晚成。
细把愚衷摅骞谔，惟其圣德在高名。
桑榆奉对惭韦布，恩泽叼封冠姓名。
睿眷天隆何以报，敢将忠节誓平生。
过虎头狼尾滩避险出陆到谭晋仲故居有谢公昌
魏了翁（宋代）

尚记翩然下帝傍，七年才入屈公乡。
山衔西日去家近，风递北氛吹袂凉。
新事感伤心力短，旧交零落话头长。
况堪刘薛吾师友，黄壤堂堂閟夜光。
砀山怀古
陈刚（宋代）

山名芒砀势穹崇，汉祖严祠翠霭中。
紫气应时胜碧落，素灵何处泣秋风。
狐鸣陈涉孤坟坏，金尽梁王石室空。
毕竟乾坤归有道，漫夸扛鼎力英雄。
书怀
虞俦（宋代）

丘山何必万牛回，栎杜从来贵不才。
无事饮多惟日醉，有声画好亦天开。
欲谋松菊园三径，翻讶文章水一杯。
未免无衣忧卒岁，篱根惭愧候虫催。
还馆 其一
刘攽（宋代）

步向端门足力迟，仰瞻双阙隔缡褷。三年江海都如梦，老态今朝始自知。
颂石头和尚草庵歌
释印肃（宋代）

明窗内，晃晃绝尘无覆草。
指作菩提却不真，白顶门开全领会。
题王师尹宜晚楼
仇远（元代）

高捲书帘雨气寒，螺屏拥髻赴沧湾。去天一握屋上屋，斜日几重山外山。

地展画图增暮景，风吹笑语落人间。栖鸦已寂归云急，却怪云犹未得閒。
苏幕遮·闭玄关
高道宽（元代）

闭玄关，通三昧。采药仙翁，收得真消息。柳岸芦花添青翠。满地真云，只许人不会。但拈来，偏如意。本分家风，分付真心地。一颗神珠明丽丽。照破尘沙，相遇人授记。
石首县
刘敞（宋代）

丛石浮水中，峻堤缺复连。往往为深潭，波流自回环。

秋山未摇落，碧树皆参天。仰观积水痕，仍在高树巅。

里人半巢居，出入随乌鸢。令尹亦菜色，市楼寂无烟。

皇天不纯命，百姓何震愆。苦云耕织废，租税尚未蠲。

赤子向漂荡，所存皆偶然。虽知负官输，未忍更弃捐。

奈何唐尧世，复见昏垫年。何以救汝饥，朝廷急忧边。
次韵赵鹏翔秋夜叹
周紫芝（宋代）

朝弹雍门琴，暮歌梁父吟。秋容日欲老，客愁秋更深。

问言愁何许，万里怀归心。昔在洛阳日，颇遭胡骑侵。

骨肉尽奔迸，岁月良侵寻。譬如痛定人，当痛难重任。

辞亲就薄禄，夜寝无完衾。家亡河间书，囊鲜鸿宝金。

谁能援一臂，使子无陆沉。老骥得平坂，惊凤翔长林。

佳名一朝白，高义千古钦。
题镇厅西轩
张侃（宋代）

焚香觉心清，观书消日永。门前剥啄稀，且喜官职冷。
游西湖与徐都尉分得香字二首 其二
李质（唐代）

湖边把臂送春光，可恨东君去路长。赠玉岂无湘女佩，惜花那得返魂香。

脍分金鲫银丝脆，酒吸椰杯瑞露凉。座上总能文字饮，绝胜红袖佐飞觞。
亲仁里闻猿
唐彦谦（唐代）

朱雀街东半夜惊，楚魂湘梦两徒清。

五更撩乱趋朝火，满口尘埃亦数声。
公安县远安寺水亭见展公题壁漂然泪流因书四韵
元稹（唐代）

碧涧去年会，与师三两人。今来见题壁，师已是前身。

芰叶迎僧夏，杨花度俗春。空将数行泪，洒遍塔中尘。
书感
皇甫涍（明代）

衰年自多感，岁暮复惊心。失计终如此，穷愁底似今。

溪前压寒色，浪里流残阴。兀坐但羁影，空看沙际禽。
演平渡度侄别入城
刘学箕（宋代）

前溪积雨浪拍天，人立沙头催渡船。
溪云贴水湿不起，岸柳凝愁丝乱牵。
石泉涓涓响润谷，山树濯濯延云烟。
客程东西风袂翩，去者自去还者还。
淮上逢故人
贯休（唐代）

故园离乱后，十载始逢君。长恨南熏奏，寻常只自闻。

荒窗秋见岳，赤地夜生云。莫叹谋身晚，中兴正用文。
将使有诗许移厨双溪次其韵
王炎（宋代）

舣舟柳岸载清尊，招我花边一赏春。
莫笑看花人已老，白头曾是少年人。
咏笼莺
纳兰性德（清代）

何处金衣客，栖栖翠幕中。
有心惊晓梦，无计啭春风。
漫逐梁间燕，谁巢井上桐。
空将云路翼，缄恨在雕笼。
明堂侍祠十绝
王庭（宋代）

先皇鸿烈冠重兴，庙社依然总燕宁。
今日孝思严陟配，必知深妥在天灵。
句 其二
黄畸翁（宋代）

身闲不入红尘市，梦好频惊画角声。
庆都道中即事
艾元徵（清代）

尧母城荒秋气高，关山马首敢言劳。金门止惜东方朔，洛社谁为左伯桃。

诗满奚囊凭漫灭，蓬堆潘鬓任萧骚。村人近水浑如画，应识轩车逊尔曹。
普化赞
释心月（宋代）

邈得先师真，鼻孔不相似。
大悲院里归，驴鸣较些子。
正月初三日水西寺
方回（元代）

不至水西久，十年怀梦思。
重行兵后路，暗觅壁间诗。
僧出房俱鐍，人游榼自随。
隔溪望城郭，未觉似春时。
水涨
刘城（明代）

雷声起枕上，雨势欲拔屋。蛟龙一夜争，暴涨弥平陆。

喧豗声未停，泛溢势相蹴。昨来一曲流，今苦倒群渎。

气昏色正黄，意广情亦黩。因思古滔天，浩汗周林麓。

观水气势奇，感事心魂肃。
逍遥咏
宋太宗（宋代）

虎龙本属木，白虎作华池。
水炎恒为则，阴阳造化迟。
清心常积德，凡眼岂能知。
君子听吾喻，神明勿喑欺。
李生归东阳益肆力千载手札寄余几数十返推挹过甚弥非所安报赠六百字
胡应麟（明代）

曰余抱遐尚，念载卧玄阁。逍遥榆枋下，矢志游广莫。

一室罗青缃，万卷恣栖托。门无问奇客，与世久枘凿。

匡床起亭午，发散仍赤脚。空斋垂藤萝，兀坐数花落。

苔痕闭重关，何自来剥啄。有美东阳生，意气本卓荦。

夙昔瑚琏姿，弱龄自追琢。上下三千年，珠玑吐错落。

雅志亲典谟，玄悰揽坟索。庄骚逮左马，一一穷橐籥。

远甘杜陵豪，迩向弇州博。矫首金华颠，谁其嗣述作。

后起凌宋王，先驱并刘骆。片刺怀十年，名姓渐凋落。

愿言申末契，一过倾伯乐。维日大火流，空檐噪鸟雀。

清风惠然来，潇洒动林薄。感汝缠绵意，褦襶亦何恶。

倒屣迎嘉宾，衣裳不遑著。呼童割菘韭，班荆坐篱落。

涤釜燔枯鱼，提壶劝清酌。殷勤效明珰，缱绻斟翠杓。

舄履何缤纷，觥筹亦交错。把臂游鸿濛，悬心契冥漠。

欢来不知疲，软语间清谑。淋漓契肝胆，郑重吐然诺。

雄文诧鹦鹉，丽句诵鳷鹊。狂歌发清商，中夜互踊跃。

嗷嗷曼倩齿，泯泯五鹿角。典衣困鹔鹴，掩袂叹龙蠖。

十载丰城剑，漶漫斗文剥。一朝遇张公，紫气贯碧落。

努力追前修，遗编在先觉。吾衰亦已久，豪举徒岳岳。

头颅遽如许，精爽渐销铄。缅思少年日，挟策走京洛。

荆山并韶润，姑射方绰约。人惊士龙笔，世许袁豹学。

昔苞鸾凤文，今愧犬羊鞟。薜荔怀佳人，菰芦忆高躅。

登门遘国士，况乃同一壑。万斛吞馀皇，千钧控繁弱。

邂逅盖己倾，纵横思仍拓。望望琅琊云，瑶池断笙鹤。

乾坤泣大老，海岱遇韶箾。典刑四部存，巍巍见遗矱。

中原失秦鹿，上国谁宋鹊。旧社纷摧颓，新知乍忻乐。

照乘隋侯珠，连城卞和璞。平生实怜才，见汝难落落。

酌汝青玻瓈，佩汝锦芍药。赠汝五色翰，如虹跨寥廓。

汝实河宿精，吾宁北海若。小道未足观，大方讵难作。

瀫江一杯水，彷佛共濠濮。翩翩李公子，毌爽代兴约。
早朝十绝
赵子潚（宋代）

门门阊阖早春初，恭构龙飞御太虚。
圣德巍巍隆誉望，坐令四海诵唐虞。
寄仵判院八首
华岳（宋代）

天音空洞岂虚传，许我琅函诵半千。
何事加持功已倍，日边消息尚茫然。
次临封十咏颂方侯德政 其十
蒙尧仁（明代）

侯治吾封好，厢坊并五乡。书声联闲里，物望傲冠裳。

蟠井龙泉异，桂江翰墨香。璧奎辉映照，景运应胶庠。
和西湖竹枝词
沈右（元代）

劝郎莫向花下迷，劝郎莫待醉如泥。临行更有分明语，枝上流莺休乱啼。
题静江
陈藻（宋代）

桂林多洞府，疑是馆群仙。
四野皆平地，千峰直上天。
泾县琴台
汪梦斗（宋代）

石台突兀倚晴空，一带春江泻玉虹。千古佳名唤行客，骑鱼何处访琴公。
试陈瞻
李之仪（宋代）

卧听风声坐见山，此生长寄有无间。等閒撇起能知病，莫厌萧萧雪满颜。
宁守杜君过扬来询里社近状 其七
全祖望（清代）

江湖分表里，堤隁惠民多。黄鹄谣应念，犀牛石未磨。

间情及洲岛，馀事足弦歌。一自履斋后，时亭谁复过。
双燕离
李白（唐代）

双燕复双燕，双飞令人羡。
玉楼珠阁不独栖，金窗绣户长相见。
柏梁失火去，因入吴王宫。
吴宫又焚荡，雏尽巢亦空。
憔悴一身在，孀雌忆故雄。
双飞难再得，伤我寸心中。
九日答张谋父见招
贺铸（宋代）

昨夜新霜满菊丛，起来何面对西风。
白衣送酒无消息，赖有西邻张长公。
魏茶马生日
魏了翁（宋代）

浪夸京洛渐尘清，局面今翻第几枰。
须倚玉龙擎重任，暂依金马作长城。
时人共记维寅度，阳画元从建亥生。
试向后天推八八，吾宗卜数万为盈。
次韵李似之秋居杂咏十首
李纲（宋代）

达人有大观，曲士多自束。忘真供物役，终岁惟仆仆。

所以梁溪翁，归来蓺松菊。寒泉友龟鱼，丰草侣麋鹿。

清风为扫门，明月相照烛。世故悉弃捐，吾方乐于独。
见二十弟倡和花字漫兴五首
黄庭坚（宋代）

官驼鸣铎逐盐车，只见风尘不见花。
空作江南江北梦，辛夷踯躅倚山茶。
过丹山访黄元英不值英壬子岁正资州所解进士
度正（宋代）

忆昔来司校士科，宣传是岁得人多。
重来处处欢相问，怪我官犹旧户曹。
贵阳雅颂二十四首同翠渠作 其五 雅关却马
祁顺（明代）

鬼方有良马，产自龙阮隩。骅骝最神骏，騄駬尤雄骜。

公心淡如水，此物非所好。土酋欲输忱，却之有其道。

宁轻千里足，无累平生操。
麻姑山
张士逊（宋代）

结友寻真重驻留，行行浑似近蓬邱。
人擎绿玉简齐立，水带碧桃花乱流。
松盖几层须自老，芝英三秀又谁收。
坐中忽见红云起，疑是仙姑访旧游。
寒食 其一
林希逸（宋代）

异俗逢钻燧，劳生叹转蓬。茅檐疏柳月，草地落花风。

故国丘坟在，他乡祭祀同。奔驰真左计，归梦海云东。
次韵朱子厚九月十一日见寄三首 其二
俞德邻（宋代）

凄凉风雨暗山薇，梦里归与迄未归。礼乐不存三代远，江山如故六朝非。

读书老去翻成癖，煮字从来不救饥。短褐长镵真活计，载芟何日咏春祈。
金陵九思
邓氏（明代）

丁卯，王母归咸京，余母子从。
经浔阳，兼彭泽，自郧、襄入秦岭而浔长安。
王母庚午仙矣。
辛未，有先君子浔变，夫子频欲以我南，弗能也。
乙亥，驰函起居外王母李太夫人并张氏姑，遂思金陵浔景
，而成《九思》。
《九思》者，效汉张平子《四愁诗》浔作。
故国浔思既九年矣，寄浔以九思，窃比于君子也。
一思我所思兮在烈山，欲往从浔阻汉关。
层云高锁二陵寒，侧身南望涕汍澜。
美人赠我落霞琴，何以报浔黄缕金。
路远莫致倚噤吟，朱湖松浪海潮音，安得开襟啸蒋岑。
二思我所思兮在澄江，欲往从浔横郧襄。
兼天彭泽接浔阳，侧身南望涕淋浪。
美人赠我虎魄燕，何以报浔月鹊扇。
路远莫致倚凄断，天际绮霞连复散，安得扬帆挥净练。
三思我所思兮在桃叶，欲往从浔无桂楫。
黄河天上难为涉，侧身南望涕厌浥。
美人赠我一握兰，何以报浔双彄环。
路远莫致倚辛酸，邀笛秦淮荡画船，安得清流采并莲。
四思我所思兮在雨花，欲往从浔失贯查。
秦云雪暗乱蓬麻，侧身南望涕交加。
美人赠我同心梅，何以报浔夜明苔。
路远莫致倚徘徊，先王华表玉为台，安得乘鸾锦昼回。
五思我所思兮在石城，欲往从浔哄渭泾。
八川强半寇纵横，侧身南望涕飘零。
美人赠我闻遐草，何以报浔嗽金鸟。
路远莫致倚窈纠，莫愁香径菱歌绕，安得飞棹移凫藻。
六思我所思兮在玄湖，欲往从浔限孟诸。
柳断隋堤失汒渠，侧身南望涕连珠。
美人赠我丽居香，何以报浔明月珰。
路远莫致倚傍徨，芙蓉玉镜艳红妆，安得临风翠盖傍。
七思我所思兮在凤台，欲往从浔烟雨霾。
剑天秋气晚风哀，侧身南望涕盈怀。
美人赠我鸳鸯襦，何以报浔上清珠。
路远莫致倚踌蹰，盝冈茵草带香铺，安得高眺白云衢。
八思我所思兮在燕矶，欲往从浔畏鼓颦。
愁看越鸟向风栖，侧身南望涕挥衣。
美人赠我绿桂膏，何以报浔赤霜袍。
路远莫致倚忉劳，俯江春霁浪花高，安得片帆挂远涛。
九思我所思兮在鹭州，欲往从浔乏紫骝。
鹿车双挽尚淹留，侧身南望涕凝眸。
美人赠我紫英裙，何以报浔绿熊茵。
路远莫致倚呻颦，天外长波二水分，安得三山弄月轮。
答宋茂宗诗卷
韦骧（宋代）

夔府春残暂息肩，感君佳遗意飘然。顿忘巇崄三千路，为得风骚五十篇。

山水清音归老笔，球琳秀气满新编。虽无健句酬来贶，终日吟哦兴自全。
刘处士坟山礼亭
刘子翚（宋代）

风马云车怅莫寻，祠亭空锁古原阴。
豆觞三献礼经事，霜露四时人子心。
世尽浮云同渺渺，名高拱木共森森。
平生积善身徒老，赖有家儿敌万金。
足亭张康节南亭也台数尺亭在其上
李廌（宋代）

人生天地间，海中一浮沤。
欲求无厌心，无乃不胜求。
知足有真乐，不然多悔尤。
浅儒急名誉，夸人矜智谋。
语默偕蟪蛄，生死等蜉蝣。
不如知足者，澹然乐忘忧。
袖手阅万变，默坐观九州。
众舍吾独存，同波终异流。
君看至足处，无得亦无修。
万物固皆备，反照靡不周。
昧者强务外，巧伪日向偷。
昔饥止愿饱，既饱思膳羞。
昔寒止愿温，既温思孤裘。
非徒漫自苦，动辄成赘疣。
相圃有足亭，可见好善优。
公孙皆秉哲，克念践先猷。
欲种岂弟德，求异恩泽侯。
秀岭耸苍玦，寒溪摇翠钩。
云传邓林雨，月送沧浪秋。
晓暝竹烟暗，午薰花气浮。
凉颸泛南荣，返照过东畴。
所遇皆可乐，觞咏友浮丘。
岂必朝玄圃，弭节夕瀛洲。
永怀树亭意，足焉此优游。
送益铃高宣事
韦骧（宋代）

王孙远器世功勋，材略纵横旧出伦。春事近违文陛侧，铃兵遥指锦江滨。

赠篇累什皆通贵，去国赊程少故人。倾盖相欢一樽酒，感君离思并如新。
次韵安国读荐福壁间何
王十朋（宋代）

金华遽作鬼中仙，叹息真同子在川。何逊诗犹在东阁，杜陵家不上青天。

忠随奏疏留丹阙，字落禅房照碧鲜。客过楚东吟楚些，唱酬新集定须编。
为何凝生题十九首 其十三 邻佛关
李之世（明代）

佛法无边讵有邻，强将和合说缘因。悟来是一原非二，佛在虚空也化尘。
咏史下·祖逖
陈普（宋代）

马牛风自不相谋，异体安知蝮螫头。
北伐不令持寸铁，楫声空震大江流。
入直召对选德殿赐茶而退
周必大（宋代）

绿槐夹道集昏鸦，敕使传宣坐赐茶。
归到玉堂清不寐，月钩初照紫薇花。
青玉案（春暮）
赵长卿（宋代）

天涯目断江南路。见芳草、迷风絮。绿暗花梢春几许。小桃寂寞，海棠零乱，飞尽胭脂雨。

子规声里山城暮。月挂西南梦回处。满抱离愁推不去。双眉百皱，寸肠千缕，若事凭鳞羽。
访遂初宿南高峰下
郑善夫（明代）

天末逢秋惊客心，只看商意动高林。修篁细叶迎风乱，翠栝繁条傍石阴。

江上钓缗青眼底，年来净叶碧山深。东归喜有王摩诘，辋口柴门许独寻。
次韵行简怀次律兄
沈与求（宋代）

门对青山水缭墙，隔畦花卉尽流芳。浇胸快泻鹅儿酒，袭鼻长流柏子香。

夜雨对床成契阔，晚云归岫识行藏。抽身未试平戎略，空为忧时倍感伤。
因送胡子颇动归思借韵一首
孙承恩（明代）

宵梦山中薜荔衣，朝来匹马送将归。子承家学惟忠孝，我畏危途有是非。

霜冷洞庭橙已熟，月沉鱼浦蟹初肥。茅堂夜雨秋堪听，望逐仙舟思欲飞。
蝶恋花·碧海沈沈西极远
张抡（宋代）

碧海沈沈西极远。间访□□，□□□□□。恰值群仙来阆苑。相将□□□□□。□□□□谁得见。五彩□□，□□□□□。□□□□□□□。人间几度□□□。
别子似
韩淲（宋代）

眼底年华此一时，相逢意气得追随。清风朗月閒倾酒，流水高山漫赋诗。

我已衰迟君莫问，君宜光大我深知。人间万事邯郸梦，海内交游不记谁。
途中览皇太子仿书以示之
玄烨（清代）

奎文一画开天象，保氏先教识六书。笔势须知贵严正，好将功力足三馀。
山居杂诗九十首
曹勋（宋代）

天地有大德，好生洽民心。
炎云涨毒暑，此风散重阴。
欲驱冞旬热，忽作三日霖。
人物荷造化，喜归田亩深。
次柳倅见寄
释元肇（宋代）

是中空洞任天游，去住飘然百不忧。黄独有苗师懒瓒，碧云无语继汤休。

才名如此分千里，道术相忘混九流。寄得诗来乘月看，满身风露一庭秋。
次韵奉酬林仲雨
林亦之（宋代）

年去又来三月强，诗成未了寸心狂。
已无精力能穿鹄，尚有头颅可牧羊。
老柏纵教逢岁晚，幽兰本不为人香。
东胶待补犹堪战，莫道今无识绕梁。
董双成旧隐二首
白玉蟾（宋代）

月恋梅窗呈水墨，风依竹槛奏笙竽。
金幡玉胜无从见，尚想云间唱步虚。
嘉禾百咏·寂照庵
张尧同（宋代）

寂灭跏趺地，灯光照四时。
高僧穿地脉，此意少人知。
和路朝奉新居 其八
徐积（宋代）

簿领脱来如一梦，身名全后喜宁居。生来自信无非义，世上何缘作谤书。

所养有源数大水，其贤可乐比嘉鱼。愿公八十为更老，玉币三招乃就车。
秋怀十首 其九
张耒（宋代）

秋风从西来，百草随委弃。如何中庭花，粲粲濯朝霁。

虽怀迟暮感，独秀亦云异。炎凉各一时，岂必桃李贵。

迟功有暮祉，锐进或先退。由来一气耳，琐屑何足计。
送蒋仲原官府谷 其一
郑真（明代）

长城万里控延安，饮马泉腥夜月寒。山县休衙人事少，旧时经略许谁看。
水调歌头·白日去如箭
朱敦儒（宋代）

白日去如箭，达者惜分阴。问君何苦，长抱冰炭利名心。冀望封侯一品，侥倖升仙三岛，不死解烧金。听取百年曲，三叹有遗音。

会良朋，逢美景，酒频斟。昔人已矣，松下泉底不如今。幸遇重阳佳节，高处红萸黄菊，好把醉乡寻。淡淡飞鸿没，千古共销魂。
霜夕吟月 其一
白玉蟾（宋代）

神飘骨竦影悠扬，独撚吟须恼醉肠。霜月慰人于冷寞，溪梅挑我以清香。
赠太子太傅王尚书挽词二首
梅尧臣（宋代）

周原开陇隧，卤部葬名臣。
北极履声绝，东朝车迹湮。
藏舟移夜壑，栖鵩去承尘。
共看刘宽墓，碑阴几许人。
虞美人 酒边，用吴凝父春色韵
宋荦（清代）

横波剪得吴江影。发覆蝤蛴领。文茵走上脸微红。恰听雏莺羞涩哢东风。

轻盈拟倩游丝惹。留住春光也。暖香艳雪绮筵边。好个朦胧烟月断肠天。
怀伊川赋
李吉甫（唐代）

龙门南岳尽伊原，草树人烟目所存。

正是北州梨枣熟，梦魂秋日到郊园。
从子涤濯寒纳凉
楼钥（宋代）

杨柳阴阴映粉墙，密云藏雨晚来凉。
高荷欲出栏干上，笑挹红英吸净香。
又用过铁坑山韵
胡铨（宋代）

县古杉枫老，人居水竹间。
字民无狱讼，携客有江山。
路远旅愁积，病多诗思悭。
次韵知郡安抚九日南楼宴集
范成大（宋代）

双旌暮卷小舂容，画栋云生笑语中。
但觉山光侵酒绿，不知日脚染溪红。
控临缥缈疑无地，指点虚无欲驭风。
谁遣玉蟾催骑吹，归来人影在朦胧。
过萧尺木墓
沈祥龙（清代）

家国沧桑一慨中，《离骚》图就思无穷。遗民老去诗心苦，古壁长留画本工。

巷僻难寻庐一角，冢荒重薙草千丛。春来樵采新申禁，宰木森森夕照红。
次韵朱新仲席上赋梅花影四首 其二
刘才邵（宋代）

真是瑶台月下仙，徐熙落墨若为传。输他巧思红裳女，写出幽姿意宛然。
苏长公赏心十六事
章甫（宋代）

朋侪握手且言欢，莫怪疏慵礼数宽。面目见真肝胆照，何须妆点著衣冠。
丹元子示诗飘飘然有谪仙风气吴传正继作复次
苏轼（宋代）

飞仙亦偶然，脱命瞬息中。
惟诗不可拟，如写天日容。
梦中哦七言，玉丹已入怀。
一语遭绰虐，失身堕蓬莱。
蓬莱至今空，护短不养才。
上界足官府，谪仙应退休。
可怜吴与苏，肮脏雪满头。
雪满头，终当却与丹元子，笑指东海乘桴浮。
代人上杭守赵资政生辰诗
沈辽（宋代）

盛世君臣会，功成在太平。一阳迎律至，元老应时生。

直道升乌府，仁风拥使旌。猷为安庙社，惠爱及民氓。

帖泰三朝事，光华万古名。至诚无隐蔽，妙识造圆明。

爱日恩光布，流泉句偈清。邦人祝公寿，龟鹤入蓬瀛。
次韵文潜立春三绝 其一
李彭（宋代）

腊前漏泄有官梅，春色悬知里许回。日涉园中聊步屧，黄菘早韭复争开。
对雪
释智愚（宋代）

郊郊寒翠湿痴云，暗剪水花巧著春。
多话风前初重竹，可思深作立庭人。
自和
李曾伯（宋代）

不夜城头著此亭，东皇幻化一何神。
相将莲炬催芳夕，来俾梅花作好春。
自腊月前尤可喜，觉西风外已无尘。
衔枚晓奏鹅池捷，为问和门有此人。
打麦词八首 其二
徐搢珊（清代）

晨鸡唱后旭升时，即起梳妆不敢迟。场上本非妆饰地，何劳施粉更涂脂。
十月九日同公美践上林之纪回纪实
陈文蔚（宋代）

景入小春方嫩寒，缓行不觉鸟间关。
倚空叠嶂何崷崒，带石清溪屡绕环。
政拟徘徊檀木岭，且先点检上林山。
杖藜未作忙归计，又喜临清得钓湾。
送常老住疏山
游九功（宋代）

师住疏山祇树园，卧看云雾起江村。百年鼎鼎春风转，一钵垂垂老眼昏。

古殿扑空参铁凤，夜潭翻月落金盘。何时系缆西风下，松柏阴阴独扣门。
题画
释文珦（宋代）

翠羽立蒹葭，巨蟹行沮洳。
狂僧淡墨间，无限沧洲趣。
扬子道中寄陈君佐 其二
孔平仲（宋代）

会合未云久，笑言今苦赊。山空愁夜鹤，野阔沸春蛙。

雨涨新波满，烟昏故垒遮。输君官守佚，吟遍郡园花。
书淮阴侯列传后 其三
李振钧（清代）

腐史微词托渺冥，冤含碧血化燐青。当时太息庭中语，曾有何人侧耳听。
原任总督于成龙居官清廉自古罕有特命诸臣议恤以励官方
玄烨（清代）

服官敦廉隅，抗志贵孤洁。扬历著贤声，谁能茹荼檗。

况复拥旌麾，藜藿甘以悦。视彼悬鱼操，于今尤峻烈。

东南失保釐，言念心如结。江上见甘棠，遗爱舆人说。

恤典宜优崇，庶不负清节。匪独彰国常，且以风在列。
三姝媚 其二 题朱仲青中翰芬秋灯伴读图
黄燮清（清代）

香添心字篆。爱湘帘萧疏，夜窗微捲。对影成三，正露花烟月，腻人庭院。

弟子红妆，还衬贴、纱厨罗扇。绮福谁同，何逊风流，宋郎仙眷。

金井梧桐催晚。听漏鼓沈沈，酒醒寒浅。救取飞蛾，看玉钗斜拔，艳生诗卷。

赋雨吟秋，刚坠叶、疏蛩相闲。寄语隔墙冷柝，更筹慢转。
同吴使君明卿游海珠寺时明卿调守高州
黄梦说（明代）

孤寺悬珠跨碧流，水天一色四围秋。波心龙起云连槛，夜半僧围月满舟。

神物何年离合浦，胜游此地近浮丘。由来宦业憎才子，念旧聊为竟日留。
夜飞鹊 出南郭望西山和清真别情
郑文焯（清代）

城南有情月，知我悽其，临别更送清辉。吟边白发已愁尽，京尘依旧缁衣。

烟霄旷回眺，看仙山楼阁，海戍旌旗。长安梦短，过津亭、酒醒偏迟。

身似十年江燕，帘幕易秋风，残社空归。休问乌衣故国，寻常陌巷，重到应迷。

数峰缺处，倩苍云、补向天齐。但红桑成亩，青芜变海，弱水还西。
乙丑元日口号十首
刘克庄（宋代）

俗情讳老难藏老，暮景添年是减年。
举力田科虽殿后，序乡饮酒却居前。
寄怀伯瑞
赵蕃（宋代）

四海今诗伯，三衢聊署曹。
望之甘录录，桀溺病滔滔。
有志躬蓑笠，宁能类桔槔。
我交天下士，如子未多遭。
晚来
姜特立（宋代）

晚来山气冷，松下独閒行。
野鸟听人语，山灵警杖声。
过南京
虞俦（宋代）

三苏当日振英华，下榻相看意已佳。太息乐全无复见，旧庐闻属女真家。
少年时 即事
钟蕴（清代）

东南日出照庭隅。风影隔窗虚。细草栏杆，轻烟帘幕，天气困人初。

梦魂一晌闲无绪，耽搁绣工夫。慵整菱花，怕听莺语，心事尚模糊。
次韵伯寿兄秋日偶题
喻良能（宋代）

渐老良多感，悲秋强自宽。
鬓惊潘掾白，衣怯范生寒。
迳合荒苔碧，窗明落叶丹。
浇愁须暂醉，忍放酒杯乾。
病起 其一
吕南公（宋代）

病起兴萧萧，馀魂次第招。悽酸攻意气，衰朽入风标。

纳带惊腰缓，移梳恨发凋。何心希此世，只合顺无聊。
九曜石奉呈同游蒋帅颖叔吴漕翼道
郭祥正（宋代）

番禺西城偏，九石名九曜。危根插沧浪，古魄镇临眺。

何人试巧插，凿此混沌窍。森森毛发散，伟伟仪形肖。

葱苍翠雾湿，玲珑秋月照。痕添海潮上，声酸朔风叫。

龙归忧利剑，鳌泣怖长钓。曾非借霹雳，安得离岩峤。

菱溪与太湖，所得信未妙。谁将置濠隍，我愿植廊庙。

坚贞以类举，邪僻令遁跳。濡毫勒阴崖，卑语君莫诮。
宫女图
高启（明代）

女奴扶醉踏苍苔，明月西园侍宴回。
小犬隔花空吠影，夜深宫禁有谁来？
江南好
叶清臣（宋代）

丞相有才裨造化，圣皇宽诏养疏顽。赢取十年闲。
拘幽操
佚名（魏晋）

殷道溷溷浸浊烦兮。朱紫相合不别分兮。迷乱声色信谗言兮。

炎炎之虐使我愆兮。幽闭牢阱由其言兮。无辜桎梏谁所宣兮。

进我四人忧勤勤兮。得此珍玩且解大患兮。仓皇迤命遗后昆兮。

作此象变兆在昌兮。钦承祖命天不丧兮。遂临下土在圣明兮。

讨暴除乱诛逆王兮。
行至椹涧作
欧阳修（宋代）

霜後叶初鸣，羸骖遶涧行。
川原人远近，禾黍日晴明。
病质惊残岁，归涂厌暮程。
空林聚寒雀，疑已作春声。
寄贺天童灭翁和尚
释绍昙（宋代）

接人筹室肯雷同，用治后机不犯锋。
把定牢关轻放过，一人标记一株松。
芒屦
陆游（宋代）

芒屦一双青，筇枝九节轻。
登山犹健在，投檄太迟生。
满意竹风冷，入怀溪月明。
清秋故不远，回首忆蓴羹。
次知县兄韵
苏泂（宋代）

市少全依郭，人稀却似村。
湖山春气早，烟雨画图昏。
倚树花微落，吟诗酒屡温。
亲朋各南北，步屐款谁门。
访蔡广德道卿未至州数里阻雨留宿田家
王慎中（明代）

草舍托荒陂，瞑投不自知。离心分雨夕，同气阻风期。

烛影坐中暗，江城望处疑。如何咫尺地，犹自劳相思。
咄咄吟 其一
王应斗（明代）

事到书空倍可嗟，遣愁惟藉酒杯奢。光天共质心如水，朗日宁防影射沙。

未必三人成市虎，终当一语释弓蛇。唫馀转重平生愧，虚道神羊解触邪。
七律诗赠恩师梁储以表夺魁之志
唐寅（明代）

壮心未肯逐樵渔，秦运咸思备扫除；
剑贵百金方折阅，玉遭三扫忽沽诸。
红绫敢望明年饼，黄绢深惭此日书；
三策举扬非古赋，上天何以得吹嘘？
对酒歌答谢公静
黄庭坚（宋代）

我为北海饮，君作东武吟。
看君平生用意处，萧洒定自知人心。
南阳城边雪三日，愁阴不能分皂白。
摧轮踠蹄泥数尺，城门昼开眠贾客。
移人僵尸在旦夕，谁能忍饥待食麦。
身忧天下自人，寒士何者愁填臆。
民生正自不愿材，可乘以车可鞭策。
君不见海南水沈紫栴檀，碎身百链金博山。
岂如不蒙斧斤赏，老大绝崖霜雪间。
投身有用祸所集，何况四达之衢井先汲。
昨日青童天上回，手捧玉帝除书来。
一番通籍清都阙，百身书名赤城台。
飞升度世无虚日，怪我短褐趋尘埃。
顾谓彼童子，此何预人事。
但对清樽即眼开，一杯引人著胜地。
传闻官酒亦自清，径须沽取续吾瓶。
南山朝来似有意，今夜傥放春月明。
熹伏蒙判院丈垂示用韵喜晴之句率尔奉酬伏乞笑览
朱熹（宋代）

客枕终难稳，归来鼾息深。晓鸡回远梦，缺月挂空林。

冰谷晨加帽，晴窗昼解襟。诗筒多妙语，仍喜旧盟寻。
衡门
释文珦（宋代）

衡门随我分，可是贱儒冠。
任性中肠乐，远营梦境安。
涧声暗后响，山气夜深寒。
活计何劳问，薇生采不难。
减字木兰花·去年残腊
欧阳修（宋代）

去年残腊。曾折梅花相对插。人面而今。空有花开无处寻。天天面远。把酒拈花重发愿。愿得和伊。偎雪眠香似旧时。
和范监簿 其二
释重显（宋代）

品汇不自适，善政还可寻。县楼清夜上，岛月思云侵。

谁有古菱花，照此真宰心。
闻鹿生子
吴芾（宋代）

再上归田疏，从违未可知。
方忧鹤怨我，忽喜鹿生儿。
六月事已验，千年寿可期。
我归须汝健，正要汝相随。
困甚戏书
陆游（宋代）

官如枝头乾，不受雨露恩；身如水上浮，泛泛宁有根？刈茆以苫屋，缚柴以为门。
故人分禄米，邻父饷鱼餐。
前门吏徵租，後门质襦褌。
不敢谋岁月，且复支朝昏。
雨余幽花拆，亦可侑清尊。
吾生信已乎，终老此山村！
凄凉犯 咏残荷，用姜白石韵。社中课题
顾太清（清代）

斜阳巷陌。西风起、池塘一带萧索。露倚半垂，雨欺平倒，画栏斜角。

风情最恶。更不奈凉蟾影薄。况飞飞、社燕将归，鸿影度沙漠。

回忆情何限，隔叶传歌，对花行乐。无端青女，暗行霜、舞衣催落。

苦意清心，尚留得余香细著。待同听、剪烛西窗，订后约。
巴陵讯囚所居附岳阳楼前 其一
韦骧（宋代）

双扉昼锁夜传呼，讯鞫劳心迹也拘。祗有清虚慰怀抱，开轩即是洞庭湖。
法界颂二首
张嵲（宋代）

山河大地因谁有，闻见觉知非我亲。
不挂一丝全体露，真成本分住山人。
句 其三
李廌（宋代）

安得吾皇四百州，皆如此邦二千石。
上新定宋使君
贯休（唐代）

禅坐吟行谁与同，杉松共在寂寥中。碧云诗里终难到，

白藕花经讲始终。水叠山层擎草疏，砧清月苦立霜风。

十年勤苦今酬了，得句桐江识谢公。
句
朱复之（宋代）

疏竹生孙初上坂，矮松种子欲凌霄。
送僧归护国寺
石羲叟（宋代）

云房春锁赤城边，荣者兰芽谢胜缘。
銮殿暂来趋玉陛，石桥重去埽金田。
窗喷瀑布千岩雪，炉爇栴檀一炷烟。
此处深居更谁见，腊高松偃旧峰前。
留别鹰垂次来韵
许珌（清代）

朝来放弃罢高吟，老大徒羞华发侵。狗监已多妨荐语，龙门真有倦游心。

秋风玉箸空关塞，落日金台自古今。明发别君转惆怅，不知何处更招寻。
兄长有计省之命
宋祁（宋代）

长简蓬山藏，娑娑试满年。
频书对命笏，长负出休钱。
运复光华旦，恩回咫尺天。
罢披穷石诉，入佐计台员。
近对涂丹密，相趋委佩联。
太官供饵美，三服赐袍鲜。
平进真如砥，孤飞旧恶弦。
犹胜广文客，摧擿猎尘编。
用珍字韵谢吴帅分惠乃弟山泉所寄庐山新茗一首
林希逸（宋代）

五老峰前草自灵，若为封裹入南闽。锦囊有句知难弟，玉帐多南寄野人。

云脚似浮庐瀑雪，水痕堪斗建溪春。龙团拜赐前身梦，得此烹尝胜食珍。
和子华兄清洛阻风
韩维（宋代）

将相身荣大耋年，高怀先到碧嵩前。牙兵不用驱双节，神物应须护两舷。

锦段已传佳句丽，丝头无复世情牵。华颠学士聆风喜，归思如今已浩然。
遣兴二首
赵嘏（唐代）

溪花入夏渐稀疏，雨气如秋麦熟初。

终日苦吟人不会，海边兄弟久无书。

读彻残书弄水回，暮天何处笛声哀。

花前独立无人会，依旧去年双燕来。
宣州李漕园亭三首 其一 控鳌亭
史浩（宋代）

平生谢宣城，作意澄江练。不知烟霞间，有此巨鳌抃。

三山没泱烟，几岁舞鳅鳝。邂逅钓竿手，一掣金背见。

控之朝玉京，飞腾绝星汉。控之游绛阙，蓬莱压诸彦。

伟我亭中人，风雷有奇变。何必紫绮裘，日诵黄庭卷。
古书
戴亨（清代）

一卷知何代，咸云是古书。但教余见扩，何必宋人馀。

濡墨补残字，熏芸辟蠹鱼。豁然糟粕外，先哲若同居。
凤凰台上忆吹箫 题粲生妹“月榭寻诗图”
宗婉（清代）

一片空明，数重罨画，平分水榭云寮。羡朅来诗境，如此清超。

试向图中觅句，应较胜、台上吹箫。凭栏处、檀痕细招，钗玉频搔。

迢迢昼长莫遣，向日里寻诗，寻到中宵。更吟风梧叶，叶叶飘萧。

飘坠几分秋意，和月影、晕上轻绡。凭传语、夜寒露凉，莫尽推敲。
固镇驿折残榴花
凌义渠（明代）

惜将丛艳委尘沙，恣汝舆台插鬓斜。点点猩红渗血冷，隔船商女怨琶琶。
送源中丞充新罗册立使（侍中之孙）
刘禹锡（唐代）

相门才子称华簪，持节东行捧德音。身带霜威辞凤阙，

口传天语到鸡林。烟开鳌背千寻碧，日浴鲸波万顷金。

想见扶桑受恩处，一时西拜尽倾心。
和寄仵判院八首
赵希逢（宋代）

琴樽畴昔记追随，富贵休教贫贱离。
一日相思时十二，无书独可可无诗。
颂古四十五首
释如珙（宋代）

坐禅成佛生妄见，磨砖作镜妄尤多。
打车打牛俱是妄，搅得心肠没奈何。
海棠春·嫩晴还更宜轻雨
吴潜（宋代）

嫩晴还更宜轻雨。最好处、欲开未吐。一点聘梅心，千古凭谁语。未霞晕锦娇人处。肯浪逐、红围翠舞。银烛莫高烧，春梦无多许。
唐小忽雷为刘燕庭作 其三
端木国瑚（清代）

南赵檀槽听裂缯，黄门消息漏中丞。庐江小吏民间曲，写入宫墙怨不胜。
红梅阁二首 其二
李石（宋代）

试来红阁觅飞仙，花落花开不记年。未问庭前几枯树，已将身世等桑田。
即事
李彭（宋代）

槐火煎茶气味新，东园肯让兔园春。鸟摧秾李沾衣袂，蝶绕夭桃傍鬓唇。

回策如萦峻仪范，好诗转弹绝风尘。颇胜袁粲饮无偶，步屧白杨要恶宾。
江南曲
贺铸（宋代）

游倡搴杜若，别浦鸳鸯落。
向晚鲤鱼风，客樯千里泊。
当时桃叶是新声，千载长余隔水情。
乌衣巷里人谁在，白鹭洲边草自生。
杂体五首 其五 效鲍参军
宋濂（明代）

少年趋京洛，京洛多繁华。迅河日流驶，崇芒郁巍峨。

宛马游龙行，文轩流水过。晨夕骋般乐，张筵陈绮罗。

观禊濯曾涧，行酒上阳坡。宛转七盘舞，萦环北里歌。

中有岩栖士，如同颜阖家。寻云因剪木，饮窦却搴萝。

时盼城阙中，流尘深如何。自咤逸德殷，颇兴贤达嗟。

及时不行乐，长有好容华。
追和范文正公鄱阳诗 移竹植郡斋之东用怀庆朔堂韵
王十朋（宋代）

手移修竹傍墙栽，老眼青青为竹开。独坐书斋谁是伴，清风时作故人来。
论语绝句一百首
张九成（宋代）

於兵於食皆云去，当使斯民信独存。
不尔此心先已丧，虽云兵食更休论。
翠玉楼
文天祥（宋代）

昏鸦何处落，野渡少人行。
黄叶声在地，青山影入城。
江湖行客梦，风雨故乡情。
试问南来信，梅花三两英。
送王仲山副使重往秦中
朱蔚（清代）

匣中宝剑夜有声，萧萧班马门前鸣。天明未明出门去，春风吹前平凉城。

平凉城北将军树，旧是使君停骑处。十年摧抑今复来，岁月苍茫感行路。

丈夫志愿乐长征，入海真能掣大鲸。自怜苦被儒冠误，不得从君万里行。
凌翠阁 其三
韦骧（宋代）

凌翠阁，四面祛棂箔。千里无云看月明，何必庾家楼上乐。
峭寒轻（赏残梅）
曹勋（宋代）

照溪流清浅，正万梅都开，峭寒天气。才过了元宵，渐昼长禁宇，迤逦佳时。断肠枝上雪，残英已、片影初飞。苒苒随风，送春到、便烂漫香迟。

凝睇。迎芳菲至。觉欣欣桃李，嫩色依微。应是有新酸，向嫩梢定须，一点藏枝。乍晴还又冷，从尊前、自落轻细。寄语高楼，夜笛声、且缓吹。
临江仙·六月炎官收火伞
黄人杰（宋代）

六月炎官收火伞，南薰尽洗烦蒸。十三蓂荚又争青。问知陈仲举，元是此时生。别驾功成清暇日，题舆尚带屏星。黑头非晚至公卿。且倾浮蚁酒，来听祝龟龄。
桐庐郡斋书事
范仲淹（宋代）

千峰秀处白云骄，吏隐云边岂待招。
数仞堂高谁富贵，一枝巢隐自逍遥。
杯中好物闲宜进，林下幽人静可邀。
莫道官清无岁计，满山芝术长灵苗。
送吕子约赴天台倅
彭龟年（宋代）

少读丽泽书，投老未尽识。
譬如涉大海，渺不见其极。
去之若有失，从之了无得。
约兄自西来，为我倒胸臆。
始知公输巧，要不外绳墨。
从兹往来频，不辨主与客。
去住宁有定，长恐使南北。
谁题治中舆，别日忽相逼。
欲留留不可。把袂三叹息。
送君浙河西，狂涛立如植。
君其稳驾浪，我亦理行幅。
送终南函谷二图还司路钤
喻良能（宋代）

平生饱看江湖景，所恨未游关辅山。
一朝图画入吾手，似到终南少室间。
入关
吴均（南北朝）

羽檄起边庭，烽火乱如萤。是时张博望，夜赴交河城。

马头要落日，剑尾掣流星。君恩未得报，何论身命倾。
将睡四首
杨万里（宋代）

一更打二点，夜夜此时睡。
今夜当此时，不睡缘底事。
钱谷松阴趺坐
弘历（清代）

倚松高士松其颜，同异宁生分别间。坐忘本不事采药，傍人漫拟是槐山。
野堂即事
叶茵（宋代）

纤尘不到芰荷边，好向阑干系小船。
得句未工吟竞病，有书可小笑便眠。
老於胶扰宁中圣，暂尔萧閒即半仙。
人境两忘天地寂，一声柳外咽新蝉。
碧泉书院偶书花木所有七首
胡宏（宋代）

海棠初破红如滴，杨柳新回绿似挼。
把酒只愁春莫去，望云时问日如何。
张德庆挽诗 其一
严粲（宋代）

擢第家声在，通班宦路亨。为亲迟受邑，未老谢专城。

活计诗书富，岁寒梅竹清。閒中将道眼，醉梦笑功名。
自晋阳过榆次
潘咨（清代）

落照古管州，青天雪尽头。群山飞叶尽，孤客鬓毛秋。

远色镫随树，寒声角满栖。鲁连江海迹，此地十年留。
和李少卿游北湖六首
李新（宋代）

真有鬼谣藏古锦，曷须尘阀眩乌衣。
但看湖上波光里，不欠当年小院归。
通守李师稷大夫同年挽词
孙觌（宋代）

桂籍联荣四十年，萍漂南北两茫然。寒暄粗接无淹晷，生死俄分有逝川。

黄纸尚传批凤诏，青箱空掩绝韦编。诸郎头角皆翁似，试看煎胶为续弦。
乍寒
蔡戡（宋代）

秀色芳心晓露丛，翩翩凉叶舞西风。虚檐四面摇翚扇，更遣清阴满座中。
小院
倪济远（清代）

小院斜阳入，幽偏爱杖藜。书棚乾落蠹，花坞净眠鸡。

客误邻扉帖，僮支破瓮齑。无才与经世，不敢怨途泥。
藻侄比课五言诗，已有意趣，老怀甚喜，因吟
范成大（宋代）

汗渍筇枝赤，苔封屐齿青。
有医延上坐，无客抗分庭。
霁月钻窗看，鸣琴侧枕听。
莫嗔猿鹤怨，岫幌两年扃。
赠山僧
李咸用（唐代）

荣枯虽在目，名利不关身。高出城隍寺，野为云鹤邻。

松声寒后远，潭色雨馀新。岂住空空里，空空亦是尘。
和莘老元日时改元丰 其二
彭汝砺（宋代）

衣冠投晓贺元正，草木欣欣共晏宁。玉历已开新岁日，璿玑犹数去年星。

风流岂遂同乌府，香火还来共水厅。渐老莫惊头欲白，公名久已在丹青。
浣溪沙·七夕年年信不违
毛文锡（五代）

七夕年年信不违，银河清浅白云微，蟾光鹊影伯劳飞。
每恨蟪蛄怜婺女，几回娇妒下鸳机，今宵嘉会两依依。
生查子
洪适（宋代）

八月到盘洲，柳外寒蝉懒。一掬木犀花，泛泛玻璃盏。

蟾桂十分明，远近秋毫见。举酒劝嫦娥，长使清光满。
湖上镜阁
李因（明代）

髻压双螺春事赊，钓纶来往自浮家。小桥柳色朱阑近，槛外溪光送落花。
端明殿学士张公挽词
楼钥（宋代）

籍甚张京兆，精神满腹中。
才高解牛刃，手敏运斤风。
河浒恩波远，廛间狡穴空。
章台旧时柳，无复映金狨。
布袋赞
释绍昙（宋代）

驮布袋，放痴憨。
回头一笑，捏怪千般。
走遍长汀人不识，诳言弥勒示人间。
虞美人
张元干（宋代）

菊坡九日登高路。往事知何处。陵迁谷变总成空。回首十年秋陵、吹台东。

西窗一夜萧萧雨。梦绕中原去。觉来依旧画楼钟。不道木犀香撼、海山风。
谢刘恭父玉潭月色真石室之赐
张孝祥（宋代）

玉潭月色冽以清，石室千里犹典刑。何人遗我双玉瓶，武夷先生翰林卿。

约束风雨驱雷霆，长鲸夜吸川为倾。明朝风止醉不醒，扁舟径度君山青。
戏题
薛能（唐代）

闪闪动鸣珰，初来烛影傍。拥头珠翠重，萦步绮罗长。

静发歌如珠，连飘气觉香。不言微有笑，多媚总无妆。

坐缺初离席，帘垂却入房。思惟不是梦，此会胜高唐。
送湛挺之提干自武陵迎侍于侯官兼寄铅山尉曹
赵蕃（宋代）

太学声名旧，文昌荐墨珍。
铨曹略常调，幕府得嘉宾。
使檄辞南楚，安舆发故闽。
春风满行色，有赋不妨新。
金陵归途口占 其一
徐冶贤（清代）

地棘天荆满目遮，雨花台外夕阳斜。当年帝子今何在，无限伤心付落花。
送陶茂安知永州
王质（宋代）

弓刀陌上起征尘，行到潇湘春已深。柳子文章亲到眼，魏公池已故沾襟。

莫生去鲁迟迟想，且慰歌廉望望心。泷水浯溪江不隔，肯凭鲤尾寄佳音。
山居杂诗九十首
曹勋（宋代）

晨粥山中行，落叶响步武。
委曲访隐逸，清谈销百虑。
老汤瀹苦茗，宿火煨山芋。
却照夕阳归，家人不知处。
初夏山居有怀长沙从游四首
赵蕃（宋代）

想见湘西路，扶疏夏木长。
佛龛钟磬寂，书屋简编香。
破雾穿晨屦，冲风唤晚航。
向居嫌是客，今梦却同乡。
时闻边报留别李亮侯
何其伟（明代）

驿路驱车雨雪分，倦游归计惜离群。弦中山水千秋合，匣里雌离一夕分。

东阁疏梅惊破腊，淮南丛桂坐舒芬。别来烟树生春色，莫遣飞鸿断暮云。
王氏碧鸡园六咏·层兰
王灼（宋代）

仙翁有兰癖，肆意搜林坰。
负墙累为台，移此万紫青。
九畹与九层，异世皆可铭。
收拾众妙香，逍遥醉魄醒。
孤几光风度，开帘皎月停。
门前勿通客，翁续离骚经。
舶使王会溪太守赵见泰九日领客枉顾山中赋采
蒲寿宬（宋代）

翠节摩秋云，朱轓映朝彩。
欣欣两宾主，济济众僚采。
此会良已希，斯文固应在。
寂寞秋后香，今晨有人采。
和全母弟题■
阳枋（宋代）

眼前皆易未尝东，祇恐援弓逐过鸿。认得羲皇心上画，箪瓢何必问颜空。
和采臣吴粮宪道中老翁售琴之作 其二
释今无（明代）

未拂牛衣泪，欣投凤阁仙。元音归太始，远世重流年。

驳落潜虬老，峥嵘劫火然。隆中兼栗里，一样泻飞泉。
贵公子行
秦韬玉（唐代）

阶前莎球绿不卷，银龟喷香挽不断。乱花织锦柳撚线，

妆点池台画屏展。主人公业传国初，六亲联络驰朝车。

斗鸡走狗家世事，抱来皆佩黄金鱼。却笑儒生把书卷，

学得颜回忍饥面。
和仲固
胡寅（宋代）

多谢春风吹雨晴，出遨今日计初程。
去随碧涧褵褷上，归与閒云澹沱行。
顺理以观皆有趣，会心之乐最难名。
山间桃柳宁知此，敛笑舒颦亦自情。
过黄山善敬家作
郭廑（明代）

林塘十亩足幽栖，物色风光总入题。花落石床春不扫，雨深萝径鸟频啼。

閒邀墨客清如玉，笑学山翁醉似泥。几度竹楼幽梦觉，羡君池草碧萋萋。
为张彦晖写兰竹题
张宁（明代）

悬崖照水生丛兰，杜若洲空修竹寒。光风夜转吹不落，国香倒竹青琅玕。

涉江远道谁堪采，晚节平安应未改。梦中犹自忆同心，楚乡风雨知何在。
宜兴道中望铜官山怀孙子进昆仲近见子肃于建业子仪久不通问
赵蕃（宋代）

雪与铜官相白青，幻成岂亦自仙灵。频年此地凡几过，绝境今晨得再经。

野鸭阵飞惊扑漉，宾鸿独叫苦丁宁。平生畏友三孙子，海角边头似晓星。
春晚即事二首 其二
方一夔（宋代）

匆匆尘里换时光，春去夤缘底事忙。鸠已居巢晴逐妇，蜂方出穴暖分王。

唱耕农起催秧绿，打供僧来趁麦黄。今岁先生贫到骨，时时为米籴官仓。
吴山金龙阁观礼斗
姚燮（清代）

楼台至肃秋至高，明蜺素綵缠白旄。星坛列宿二十八，紫微上相森笏袍。

满月隐壁天容䫜，内妃太乙元精韬。花幡开阖七灯转，平地涌出龟莲巢。

真人绛冠三洞曹，蹑虚鸾步梯招摇。掌心霹雳动天地，飞符迅速追长飙。

雷门十二神将骁，兕鍪犀甲骖貘犛。凤文䙱带龙机绡，颓鬟玉女如青要。

阳灵阴怪走堂桷，羲娥自拥中宫杓。心香一瓣通八霄，密咒上诉皇无聱。

钧天檀炽和柷箫，哀音逼近湘臣骚。解颐绵顾停琼轺，似来赐尔长生瓢。

致尔发绿华颜娇，百龄千岁齐偓乔。侏儒未解此中味，倚阁且看江漻漻，蔽空叶落烟飘萧。
老农十首 其八
曾协（宋代）

饱食丰年酒不空，水村山崦老于农。囷仓在眼心无事，邻里经过乐岁穷。
寄吴道子
王冕（元代）

三月不见吴道子，十日两渡钱塘江。
诗书压架自足乐，风月满坛谁敢降？菖蒲青青绕石壁，薜荔密密缘山窗。
归来不道簿书急，漫对阿戎言老庞。
次韵马叔宝忆梅
邹浩（宋代）

儒冠染尽马蹄尘，又见年光冉冉新。寄我一枝无驿使，赖君佳句有阳春。

雪边孤韵谢安石，风际幽香韩得真。何日相携拂衣去，澹烟微月楚江滨。
和易秀才春日见寄
李中（五代）

每恨多流落，吾徒不易亲。相逢千里客，共醉百花春。

小槛山当面，闲阶柳拂尘。何时卜西上，明月桂枝新。
为萧迪宽题息斋竹
金幼孜（明代）

亭亭玉节映琅玕，岁晏相看有二难。何日相从携凤管，夜深吹月向云端。
宁宗郊前朝献景灵宫二十四首
真宗（宋代）

若木露英，清云流霞。
蔓蔓芝秀，凭凭桂华。
绵瑞无疆，产嘏孔奢。
皇则受之，蛩我帝家。
送孙明府
刘克庄（宋代）

三年于赤子，摩拊极殷勤。
令尹留方寸，吾民受一分。
宛如小滕国，突过大冯君。
四境风谣美，诸公必采闻。
鹧鸪天
薛琼（唐代）

五月家园花未疏。葵榴烂漫闲菖蒲。齿拈酸味尝青杏，甲染清菖摘紫苏。

耽午梦，懒照梳。挨延长日饭工夫。嗔予无过痴儿女，争系新与续命符。
遭田父泥饮美严中丞
杜甫（唐代）

步屧随春风，村村自花柳。田翁逼社日，邀我尝春酒。

酒酣誇新尹，畜眼未见有。回头指大男，渠是弓弩手。

名在飞骑籍，长番岁时久。前日放营农，辛苦救衰朽。

差料死则已，誓不举家走。今年大作社，拾遗能住否。

叫妇开大瓶，盆中为吾取。感此气扬扬，须知风化首。

语多虽杂乱，说尹终在口。朝来偶然出，自卯将及酉。

久客惜人情，如何拒邻叟。高声索果栗，欲起时被肘。

指挥过无礼，未觉村野丑。月出遮我留，仍嗔问升斗。
次韵斯远喜予见过 其二
韩淲（宋代）

望望公超市，烟云满眼过。经时不相见，此地复如何。

物色真难识，情怀敢自多。喜君诗在手，吟讽亦婆娑。
题画送同年高颖之册封黄州
俞泰（明代）

翘首东南几夕曛，归心时逐广陵云。乘轩偶借天风便，喜读黄冈竹外文。
寄罗劭兴
李商隐（唐代）

棠棣黄花发，忘忧碧叶齐。人闲微病酒，燕重远兼泥。

混沌何由凿，青冥未有梯。高阳旧徒侣，时复一相携。
蜀道兵兴闻徐遵诲往寻旧业
沈周（明代）

烽火西川万里馀，扁舟此别意何如。衰迟自可加餐饭，离乱无何数寄书。

江上羁愁衣带缓，镜中勋业鬓毛疏。秋来无那多风雨，遥忆成都旧草庐。
和陆元钧颂四首 其一
释惟照（宋代）

芙蓉已入双林寂，挂角羚羊无气息。立关拔转异中来，借问时人何处觅。
题陈惟允荆溪图
张田（宋代）

人家绿树绕孤城，溪上风波落日明。
三害祠存人已去，只今豺虎却纵横。
己亥十二月十七日堂帖被召感恩二首 其一
岳珂（宋代）

九天驿骑下弓招，葵日丹心识就尧。鸾凤正应在阿阁，鶢鶋何事享箫韶。

丘园有分容逋客，海岳无裨愧圣朝。老病不堪心力倦，甫田勿叹莠荞荞。
雪中寄丹元子
赵鼎臣（宋代）

阴风一夜搅春冥，风定纷纷雪片零。想见玉清真境上，白虚光里诵黄庭。
过扬州
萨都剌（元代）

买舟南浦秋闻雁，呼酒西窗夜剪灯。何处玉箫天似水，琼花一夜白如冰。
梅雨
陆游（宋代）

残雨收还滴，低云去复留。
护雏怜弱燕，唤妇笑鸣鸠。
碓米舂初滑，园蔬摘复抽。
谁知泥没踝，也有客相求？
五派 法眼
释普鉴（宋代）

溪光野色浸楼台，一笛遥闻奏落梅。风送断云归岭去，月和流水过桥来。
再和曾仲锡荔支
苏轼（宋代）

柳花著水万浮萍，荔实周天两岁星。
（柳至易成，飞絮落水中，经宿即为浮萍。
荔支至难长，二十四五年乃实。
）本自玉肌非鹄浴，至今丹壳似猩刑。
侍郎赋咏穷三峡，妃子烟尘动四溟。
莫遣诗人说功过，且随香草附骚经。
偈颂一一二首 其三十六
释清远（宋代）

龙门别无奇妙，刚谓单传心要。岂惟浅水无鱼，拨剔全无孔窍。

二时展钵开单，逐日屙屎送尿。万事与人一般，子细看来好笑。
卢蒲江雪夜约同直省中出示采菊读书煎茶种橘四诗索危秘书诸名胜同赋 其三
释居简（宋代）

亭亭古砌剪霜苔，密琐疏棂冷不开。纱帽笼头防俗客，小团新锡上方来。
亭菊 其五
何维柏（明代）

迢迢我思，远莫致之。三闾餐英，宏放厥词。卜居之什，其心孔悲。

柴桑三径，作德是宜。允矣君子，百世之师。
赠范丫髻
王世贞（明代）

一瓢更一杖，此外都不闻。瓢还颍水月，杖付葛陂云。

挥手嵾山顶，却笑洪崖君。
二月二十四日自琼州出白沙驿阻风二日不得渡海是日有幕客送寒衣却出赋诗
范梈（元代）

盲风怪雨一时清，又阻扁舟两日程。天意似将留客住，明朝浮海看清明。
久病二首 其二
吕本中（宋代）

未愈俱生疾，空怀宿昔忧。时因发孤兴，尚足慰穷愁。

月落初无念，花开不自由。如何雁南向，不共水东流。
九日登东楼
钟昌（明代）

秋城佳节共登台，楼阁萧森万壑哀。野岸帆樯天际迥，夕阳烟壑楚江来。

凭高不落青山帽，览胜遥怜紫菊杯。笑倚天涯岁已暮，陆沈人事不须催。
隐山寺梁昭明题额
赵蕃（宋代）

山深不知暑，五月冷如冰。
寂寞前朝寺，风流帝子能。
田荒空野水，树老半枯藤。
不尽怀人兴，钟楼日暮登。
上元即事四首
程公许（宋代）

放灯时节快晴天，红杏梢头璧月圆。
物色似嫌人意懒，故撩吟思着风烟。
美人临镜 其三
袁宏道（明代）

野艳云争出，幽閒萼并头。分明呈舞态，只是欠歌喉。

西子不离水，绿珠长在楼。娥英若令见，匣取洞庭秋。
表忠卷为宁德李太华死倭难次韵三首 其一
庞嵩（明代）

百里郎官正属贤，闽山漳浦遘烽烟。撄城厉剑思酬主，裹革旋缰誓死边。

林木夜寒归宿燕，野郊春尽忍闻鹃。浮名敢拟垂身后，独秉丹心一寸全。
挽李都阃
朱诚泳（明代）

火星坠营天欲泣，万木冰生夜僵立。旌旗影淡塞云黄，笳鼓声沈朔风黑。

辕门虎将真丈夫，雄姿赳赳何魁梧。半生豪放纵所适，意气落落吞江湖。

一剑沙场奋威武，誓欲将身报明主。马革裹尸志莫酬，嗟乎无乃天之数。

忠魂自昔飞上天，回首人间二十年。流水落花空寂寂，斜阳芳草自芊芊。

将门有将三军帅，能读父书六韬在。相机制胜无拙谋，拜将封侯应可待。

天恩旷荡贲泉扃，山川草木皆光荣。平生心事料无憾，英风凛凛还如生。
过鼓鸣林小雨二首
杨万里（宋代）

下泷小舫戴尖篷，未论千峰与万峰。
只是舟人头上笠，也堪收入画图中。
挽竹芗龚侍郎 其二
王义山（宋代）

一木难支大厦倾，阖门拚却赴波鲸。归来止为寻坟陇，隐去不教知姓名。

剩有诗篇传不朽，相从野老话生平。翩翩只鹤扶云去，群玉峰头籍大清。
西征闻捷三章 其三
戴亨（清代）

庙堂喜溢下纶音，草野偏多虑远心。鬼啸沙场边月冷，马嘶阵鼓塞云深。

乘威急绝豺狼衅，捣窟还防出没阴。赫怒己加应奏凯，虞廷干羽舞森森。
奉答尧夫先生金雀石砚诗
王益柔（宋代）

般阳有山名金雀，山发清辉奇璞。
望气尝言玉宝藏，贾胡几遣良工度。
金刚宝鑽竞穷搜，百里青苍困鋔凿。
琼瑰未获得研材，温润还将六美学。
有若玉徵琴面莹，有如金弹陶轮著。
规天矩地形制毓，中或辟流外圭角。
晴窗气暖墨花春，牋襞毫奔光照灼。
吾生特好惟四物，累载裒鸠盈几格。
先生闭户日著收，朝餐每不餍藜藿。
高闳梁肉虽有余，孰敢就门赒隐约。
先生固自尝有言，不忍将身作沟壑。
先生崖岸高莫攀，持此谓宜无见却。
一留为惠固已多，敢冀新诗旋踵作。
精深雅健迫风骚，使我忧荒忽惊矍。
还如甘露醒心昏，更似神篦除眼膜。
先生精义已入神，准易时容见涯略。
醉送李二十常侍赴镇浙东
白居易（唐代）

靖安客舍花枝下，共脱青衫典浊醪。今日洛桥还醉别，

金杯翻浊麒麟袍。喧阗夙驾君脂辖，酩酊离筵我藉糟。

好去商山紫芝伴，珊瑚鞭动马头高。
和遁泽初夏韵二首
王柏（宋代）

深深陋巷更深藏，袜线曾无一寸长。
学问不宜随苟且，传闻何敢喜张皇。
一池科斗书千古，满径风骚竹万章。
此意寂寥谁与共，美人只在水之阳。
满江红 用前韵留别巴陵诸公，时至元十四年
白朴（元代）

行遍江南，算只有、青山留客。亲友间、中年哀乐，几回离别。棋罢不知人换世，兵余犹见川留血。叹昔时、歌舞岳阳楼，繁华歇。
寒日短，愁云结。幽故垒，空残月。听阁阎谈笑，果谁雄杰。破枕才移孤馆雨，扁舟又泛长江雪。要烟花、三月到扬州，逢人说。
次韵何国博春日隔年
史浩（宋代）

嶰琯灰飞又一年，綵幡聊复映皤然。香催元日椒花酒，星点千家爆竹烟。

未分风光销老里，拟追欢赏到春边。凭谁为向东君说，莫遣寒英趁野泉。
归来谣二首 其一
林大钦（明代）

归来物外情，日与园林亲。耕凿安时化，衣冠随世春。

前途当不惑，远志期所遵。已矣歌采芝，聊与静者伦。
清平乐·春风依旧
赵令畤（宋代）

春风依旧，著意隋堤柳。搓得鹅儿黄欲就，天气清明时候。
去年紫陌青门，今宵雨魄云魂。断送一生憔悴，只消几个黄昏？
山中
薛嵎（宋代）

依然木石居，造物任乘除。
时事今休问，山中计不疎。
泉声增雨后，禽语变春初。
吟得诗名世，终身甘荷锄。
苏幕遮 风情
陈霆（明代）

玉骢骄，金勒富。策柳鞭花，醉向章台卧。宝枕鸳屏留客住。

燕子归时，帘卷青楼暮。

柳枝吟，桃叶渡。别语叮咛，回首成虚误。鱼雁又将芳信阻。

惆怅深情，梦断年时路。
看落花
陈郁（宋代）

飞红飘白自交加，过了春光只叹嗟。
识得岁寒松竹耐，台知园圃谩栽花。
偈颂十五首 其十四
释慧方（宋代）

第一玄，直透威音前。第二玄，曾不落正偏。第三玄，照用两俱全。
题壁
刘克庄（宋代）

儿时挟弹长安市，不信人间果有愁。
行遍江南江北路，始知愁会白人头。
颂古一百首
释智愚（宋代）

客里谩牢落，天涯多故人。
好怀无处写，旧话得重论。
残雪未消石，梅英先破春。
徘徊殊有约，来此续芳尘。
初秋晓起
彭汝砺（宋代）

云影冥蒙雨细飘，风传秋意又经宵。苍溪岸侧千峰翠，高树枝头一叶凋。

病久亦伤光景速，起来尤爱暑威销。徐徐步向亭中立，逸兴飘浮酒气骄。
耳鸣
张方平（宋代）

一阳初独啸，两耳遂双鸣。寒谷疏钟远，霜空众籁清。

千铃行险倦，万鼓战酣声。瀑落山头峻，涛翻海面平。

风樯开大浪，晓角动严城。陇首悲凉意，苏门旷逸情。

凤箫云外过，龙笛月中横。细转缫车急，微遥扤橹轻。

衰残伤老态，驰徇厌时荣。处世希蒙叟，观身愧净名。

神明思内守，豪荡悔平生。素问方家本，巢源导引精。

早年曾有客，奇术可还婴。何日开金鼎，灵丹见八琼。
过宁靖王墓
丁必捷（清代）

萋萋芳草忆王孙，碧水丹山日闭门。吊月蟪蛄悲故府，号风松柏泣忠魂。

一枝聊借犹堪托，四海无家岂独存。历尽艰辛逃绝域，祇留正气塞乾坤。
用夹谷子括吴山晚眺韵十首
方回（元代）

湖共江宽更海宽，遥天纵玩复横观。
雅知山对吟肩瘦，未怯霜横醉面寒。
感召丰登饶粒食，抚摩瘦敝起雕残。
生灵百万俱高枕，公亦官清梦寐安。
七里香
范咸（清代）

翠盖团团密叶藏，繁花如雪殢幽芳。分明天上三珠树，散作人间七里香。

丹桂婆娑犹入俗，绣毬攒簇太郎当。何如琼岛嫣然秀，采掇还传辟瘴方。
秀野以喜无多屋宇幸不碍云山为韵赋诗熹伏读佳作率尔攀和韵剧思悭无复律吕笑览之馀赐以斤斧幸甚 其三
朱熹（宋代）

君侯嗜图史，插架何其多。徙居三十乘，流汗几橐驼。

千载谁晤语，端居自弦歌。至哉天下乐，岁月如子何。
题画扇小景赠顾滨洛
王慎中（明代）

齐䊵裁扇月形同，点染丹青出化工。云气淋漓疑带雨，水波摇漾不关风。

高低万树毫芒见，远近千山咫尺通。却怪主人多好事，置身长在画图中。
宿憩鹤寺
范镇（宋代）

憩鹤山间憩竹舆，宛然身世住空虚。地仙纵与天仙别，明月清风也不疏。
偈颂八首
释宗印（宋代）

二由一有，一亦莫守，
平地上死人无数。一心不生，
万法无咎，屎窖里头出头没。
孤迥迥，峭巍巍。
花须连夜发，莫待晓风吹。
题无哲沅湘兰竹图
刘跃（元代）

两竿翠竹拂云长，几叶幽兰带露香。好手移来窗户里，不须千里望沅湘。
次韵陈心田郊居即事二首
徐瑞（宋代）

五老亭亭翠塞门，烟霏云气湿前轩。
浮华安有千年宝，至洁何如一尺浑。
晓瀑分寒归茗枕，春江党绿八藤樽。
君时已是胧三折，为我探囊试合昏。
顾氏园赏罂粟花
汤珍（明代）

四月馀春春事凋，竹阑石径剩炎韶。殊妆各自矜颜色，缦立相将学舞腰。

蝶趁风香狂不奈，日烘霞锦丽难消。海棠屏障梨花㩜，肠断芳魂拟共招。
雨後集湖上
陆游（宋代）

野水交流自满畦，芳池新涨恰平堤。
花藏密叶多时在，莺占高枝尽日啼。
绣袂窦裙催结束，金尊翠杓共提携。
白头自喜能狂在，笑襞蛮牋落醉题。
对酒用太白韵和沈生祝澄二首 其二
林朝崧（清代）

青春流惊湍，一去不再来。昨日已落花，今日难重开。

如何朱颜子，块然将空罍？但忧黄金尽，不畏白发催。

倏忽百年满，赍恨归泉台。丈夫贵适意，物外轻浮埃。

把酒笑二豪，蜾蠃何多哉！
清风十韵
李宗谔（宋代）

閒馆方回暑，商飚乍应金。
天高初起籁，松澹更宜琴。
汾棹传歌远，班诗托兴深。
东阳仁自布，西颢气还侵。
太液翻晴旭，灵和乱翠阴。
舟轻飞燕袂，台逈楚王襟。
阮啸经时尽，齐蝉度日吟。
愁生孤戍角，响续暮城砧。
空静销云镂，庭虚转蕙心。
贤哉吉甫颂，千载有遗音。
端阳日集诸公葡萄社分得未字
袁宏道（明代）

榴花飐清渠，潋潋红波沸。十里菖蒲风，一幄芰荷气。

行年三十菖，辟若午将未。乐事竟虚无，劳劳长世味。

试把朱砂觞，一洗滞肠胃。野性发云岚，粲若新开卉。

世事本閒閒，无端生怖畏。无论失算非，得算亦无谓。

不有出世人，焉知酒杯贵。
颂一百则
释重顯（宋代）

牛头没，马头回，
曹溪镜里绝尘埃。打鼓看来君不见，
百花春至为谁开。
登梵天上方
强至（宋代）

廊腰偃月势环遭，秋宇澄明照一毫。
楼槛转身侵白日，海山随眼没惊涛。
泉枯碧甃鳗形遁，屋跨苍崖鸟翼劳。
屈指旧游今二纪，新愁烂熳入风骚。
闰三月二日赴夕山宗丈招集即事
许邦才（明代）

剩赏难逢月闰年，论文怀抱况依然。
轻阴阁雨扶花老，长昼停风放柳眠。
戛玉王孙裁秀句，挥金帝子置芳筵。
可知白发游梁客，尽醉斜阳上巳前。
扬州怀古 其一
宗稷辰（清代）

清游自昔艳江都，前哲风流近有无。上国文章重枚董，才人筦领仗欧苏。

玉钩月冷衰朝鉴，金带花明盛世图。廿四垂虹湖卅六，不堪极止送烟芜。
越公上人洛中归寄南孟家兄弟
李洞（唐代）

洛下因归去，关西忆二龙。笠漫河岸雪，衣着虢城钟。

睡鸭浮寒水，樵人出远峰。何当化闾俗，护取草堂松。
沙窝道中
王之道（宋代）

十里沙窝路，晴云向暮开。
褰裳九过水，驻马一观梅。
岁晚松篁茂，山寒虎豹哀。
不因王事迫，谁肯此音来。
西湖杂感（六首）
钱谦益（清代）

其一

板荡凄凉忍再闻？烟峦如赭水如焚。
白沙堤下唐时草，鄂赭坟边宋代云。
树上黄鹂今作友，枝头杜宇昔为君。
昆明劫后钟声在，依恋湖山报夕曛。

其二

潋艳西湖水一方，吴根越角两茫茫。
孤山鹤去花如雪，葛岭鹃啼月似霜。
油壁轻车来北里，梨园小部奏西厢。
而今纵会空王法，知是前尘也断肠。

其三

方袍潇洒角巾偏，才上红楼又画船。
修竹便娟调鹤地，春风蕴籍养花天。
蝶过柳苑迎丹粉，莺坐桃堤侯管弦。
不是承平好时节，湖山容易著神仙。

其四

冷泉净寺可怜生，雨血风毛作队行。
罗刹江边人饲虎，女儿山下鬼啼莺。
漏穿夕塔烟烽影，飘撇晨钟鼓角声。
夜雨滴残舟淅沥，不须噩梦也心惊。

其五

建业余杭古帝丘，六朝南渡尽风流。
白公妓可如安石，苏小湖应并莫愁。
戎马南来皆故赭，江山北望总神州。
行都宫阙荒烟里，禾黍从残似石头。

其六

冬青树老六陵秋，恸哭遗民总白头。
南渡衣冠非故赭，西湖烟水是清流。
早时朔漠翎弹怨，他日居庸宇唤休。
苦恨嬉春铁崖叟，锦兜诗报百年愁。
送严上舍并寄诸公十首·送严
陈造（宋代）

严子老且健，翩然湖外行。
归来困一跌，悲啸念馀生。
幸弃扶衰杖，几成折足铛。
开笼出双鸟，身已御风轻。
春日途中
李若水（宋代）

一川晴日破春容，柳絮桃红赴望中。
莫喜芳辰又来到，少年能耐几东风。
得游灵谷寺 其二
沈兆沄（清代）

鳞比方田旧赐庄，劫余幽径未全荒。山光拂槛含朝爽，塔影凌空淡夕阳。

檐卜花开无俗韵，伊蒲馔设有余香。归途十里沿钟阜，还访参军旧草堂。
游九锁
司马槱（宋代）

撩花踏水细寻香，閒逐孤云入翠冈。九锁已深看更好，七人相对话应长。

百年空向尘埃老，五月聊乘洞府凉。可笑潜川狂道士，未逢玉室与金堂。
观烧
宋祁（宋代）

白草开平野，炎晖照暮云。
商原宁易嚮，崑玉怯同焚。
田烛宵俱远，边烽晓不分。
方阳休自任，阮瑀久从军。
渔家
艾性夫（元代）

水浸秋空夜色晴，柳根三五钓船轻。
不知长笛在何处，忽趁月明吹一声。
武侯祠
何绍基（清代）

名儒开济自天秋，筹笔勤劳苦未休。
陵墓永照昭烈帝，祠堂偏属武乡侯。
锦城葱郁遗踪遍，青史推崇正统留。
一代朝廷虽小小，君臣气象近虞周。
梅花城闻角
王恭（明代）

何处金笳报五更，梅花零落满江城。人家久住应惆怅，况是今朝在客情。
炼丹砂
王玠（宋代）

学道不难知。都在人为。须凭玄牝立根基。取坎填离无间断，得牝希夷。

神气静相依。龙虎皈随。无中养就个婴儿。迸破顶门神出现，烁烁光辉。
秋夕不寐寄乐天
刘禹锡（唐代）

洞户夜帘卷，华堂秋簟清。萤飞过池影，蛩思绕阶声。

老枕知将雨，高窗报欲明。何人谙此景，远问白先生。
千金寺
周弼（宋代）

十载他乡别，春归逐浪层。
晚晴沙市鼓，夜雨石桥灯。
帆仄摧乾苇，衣寒脆薄缯。
旧时来往寺，惆怅不逢僧。
甘露滴乔松
佚名（宋代）

沙堤露近，喜五年相遇，朱颜依旧。尽道名世半千，公望三九。是旧日、富民侯。早生聚、考堂户口。谁欤兼致，文章燕许，歌辞苏柳。更饶万卷图书，把藤笈芸编，遍题青镂。一经传得，旧事韦平先後。试衮衮、数英游。问好事、如旧能否。曲车正满，自酌太和春酒。